CELEX: 52016PC0598
Language: bg
Date: 2016-09-19
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за изменение на Решение 2007/441/ЕО за упълномощаване на Италианската република да прилага мерки за дерогация от член 26, параграф 1, буква а) и член 168 от Директива 2006/112/ЕО относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 19.9.2016
            COM(2016) 598 final
            2016/0277(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за изменение на Решение 2007/441/ЕО за упълномощаване на Италианската република да прилага мерки за дерогация от член 26, параграф 1, буква а) и член 168 от Директива 2006/112/ЕО относно общата система на данъка върху добавената стойност
            
               
         
         
            
               ОБЯСНИТЕЛЕН МЕМОРАНДУМ
            
            
               В съответствие с член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност (наричана по-долу „Директивата за ДДС“) Съветът, действащ с единодушие по предложение на Комисията, може да разреши на всяка държава членка да въведе специални мерки за дерогация от разпоредбите на посочената директива, за да се опрости процедурата за събиране на ДДС или за предотвратяване на определени форми на отклонение от данъчно облагане или избягване на данъци.
            
            
               С писмо, заведено в Комисията на 30 март 2016 г., Италианската република поиска разрешение да продължи да прилага мярка за дерогация по отношение на правото на приспадане на ДДС върху някои видове транспортни средства. В съответствие с член 395, параграф 2 от Директивата за ДДС с писмо от 22 юни 2016 г. Комисията информира останалите държави членки за отправеното от Италианската република искане. С писмо от 23 юни 2016 г. Комисията съобщи на Италианската република, че разполага с пълната информация, необходима за разглеждане на искането.
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               Съгласно членове 168 и 168а от Директивата за ДДС данъчно задълженото лице има правото да приспадне ДДС, начислен при покупки, извършени за целите на неговите облагаеми сделки. Същевременно в член 26, параграф 1, буква а) от Директивата за ДДС се посочва, че използването на стоки, които са част от стопанските активи, за лични нужди се третира като възмездна доставка на услуги, когато дължимият за тези стоки ДДС подлежи изцяло или частично на приспадане. По този начин системата гарантира, че крайното потребление се облага, когато начисленият върху получените доставки ДДС е бил приспаднат в началото.
            
            
               По отношение на моторните превозни средства понякога е трудно и трудоемко както за данъчно задължените лица да разграничат и да отбележат границата между използването за целите на икономическата дейност и за лични нужди, така и за данъчната администрация да провери действителното разграничение между двете. Това би било така дори в случай, че Италия се възползва от възможността, предвидена в член 168а, параграф 2 от Директивата за ДДС, да ограничи правото на приспадане за разходи, свързани със служебни автомобили, така че то да се отнася само за тази част от разходите, които реално са направени за целите на стопанската дейност на данъчно задълженото лице. В допълнение, като се има предвид броят на превозните средства със смесена употреба, неплащането на данъци може да придобие значителни размери.
            
            
               За да опрости събирането на ДДС и да предотврати отклоняването от данъчно облагане, през 2007 г.  Италианската република поиска и получи от Съвета индивидуална дерогация, позволяваща ѝ да ограничи задължително до 31 декември 2010 г. правото на приспадане до 40 % по отношение на моторните превозни средства (с изключение на селскостопанските или горските трактори, които обикновено се използват за пътен превоз на хора или стоки, с максимална разрешена маса, която не превишава 3500 кг, и имат не повече от осем седящи места в допълнение към мястото на водача)
                  1
               . Следва да се отбележи обаче, че определени категории превозни средства бяха изрично изключени от това ограничение, като например превозните средства, които са част от наличния търговски парк; превозните средства, използвани за обучение в школи за кормуване; превозните средства, използвани за отдаване на лизинг или под наем; превозните средства, използвани от търговски представители или като таксита. Същевременно предприятията са освободени от декларирането на ДДС при използването за лични цели. С Решение 2010/748/ЕС на Съвета
                  2
                срокът на посоченото решение бе удължен до 31 декември 2013 г., а с Решение за изпълнение 2013/679/ЕС на Съвета
                  3
                — до 31 декември 2016 г.
            
            
               В съответствие с член 6 от горепосоченото решение Италианската република представи доклад за прилагането на решението, включващ и преглед на процентното ограничение. 
            
            
               Според информацията в доклада на Италианската република, по-специално предвид изключително големия брой малки предприятия в Италианската република (99 % или 5,2 милиона данъчно задължени лица могат да се разглеждат като микропредприятия, състоящи се главно от едно лице или имащи само един служител), ограничението до 40 % изглежда продължава да съответства на действителното положение и следователно е оправдано.
            
            
               
                  Всяко удължаване обаче следва да е с ограничен срок, за да се прецени дали условията, на които се основава дерогацията, не са претърпели изменение. Ето защо се предлага удължаване на дерогацията до края на 2019 г. и се отправя искане към Италианската република да представи нов доклад, в случай че се предвижда ново искане за удължаване след посочения краен срок. 
               
            
            
               •Съгласуваност със съществуващите разпоредби в тази област на политиката
            
            
               В член 176 от Директива 2006/112/EО се предвижда, че Съветът определя разходите, по отношение на които ДДС не подлежи на приспадане. Докато същите не бъдат определени, той разрешава на държавите членки да продължат да прилагат изключенията, които са били в сила на 1 януари 1979 г. Следователно има известен брой разпоредби за изчакване, които ограничават правото за приспадане във връзка с моторните превозни средства.
            
            
               
                  Независимо от предишните инициативи за установяване на правила относно категориите разходи, които могат да бъдат обект на ограничение на правото на приспадане
                     4
                  , подобна дерогация е целесъобразна в очакване на евентуално хармонизиране на тези правила на равнището на ЕС. 
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               
                  Член 395 от Директивата за ДДС
               
            
            
               •Субсидиарност (при неизключителна компетентност) 
            
            
               
                  Предвид разпоредбата от Директивата за ДДС, на която се основава предложението, то попада в обхвата на изключителната компетентност на Европейския съюз. Следователно принципът на субсидиарност не се прилага.
               
            
         
         
            
               •Пропорционалност
            
            
               Решението касае даването на разрешение на държава членка по нейно искане и не представлява задължение.
            
            
               
                  Предвид ограничения обхват на дерогацията специалната мярка е пропорционална на поставената цел, а именно предотвратяване на някои форми на отклонение от данъчно облагане и избягване на данъци и опростяване на събирането на ДДС в конкретен сектор.
               
            
            
               •Избор на инструмент
            
            
               
                  Предлаган инструмент: решение за изпълнение на Съвета.
               
               
                  Други средства не биха били подходящи поради изложената по-долу причина.
               
               
                  По силата на член 395 от Директива 2006/112/EО на Съвета дерогация от общите правила за ДДС е възможна единствено след разрешение от Съвета, действащ с единодушие по предложение на Комисията. Решението за изпълнение на Съвета е най-подходящият инструмент, тъй като негов адресат може да бъде отделна държава членка.
               
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО
            
            
               ••Консултации със заинтересованите страни
            
            
               
                  Настоящото предложение се основава на искане, отправено от Италия, и засяга само тази държава членка.
               
            
            
               •Събиране и използване на експертни становища
            
            
               
                  Не бяха необходими външни експертни становища.
               
            
            
               •Оценка на въздействието
            
            
               
                  Предложението има за цел да предотврати отклонението от облагане с ДДС и да опрости процедурата по данъчно облагане и поради това може да има положително въздействие, като намали значително административната тежест както за стопанските субекти, така и за администрациите. Италия определи решението като подходяща мярка, сравнима с други минали и прилагани понастоящем дерогации.
               
            
            
               4.ОТРАЖЕНИЕ ВЪРХУ БЮДЖЕТА
            
            
               
                  Предложението няма да има отрицателно отражение върху бюджета на ЕС.
               
               
                  Целта на предложението е да се разреши на Италия да продължи да ограничава правото на приспадане за определени превозни средства и свързаните с тях разходи през периода 2017—2019 г., както бе разрешено до 2016 г. с Решение 2007/441/ЕО. В съответствие с член 6, параграф 4 от Регламент (ЕИО, ЕВРАТОМ) № 1553/89 на Съвета Италия изчислява съответната „компенсация за автомобили и свързаните с тях разходи“ и поради това следва да продължи да го прави до 2019 г.
               
            
            
               5.ДРУГИ ЕЛЕМЕНТИ
            
            
               
                  Предложението включва клауза за изтичане на срока на действие, като срокът на действие на дерогацията автоматично изтича на 31 декември 2019 г.
               
            
            
               В случай че Италия пожелае срокът на действие на дерогационната мярка да бъде удължен и след 2019 г., заедно с искането за удължаване тя следва да представи на Комисията нов доклад за оценка не по-късно от 1 април 2019 г.
            
         
         
            
               2016/0277 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за изменение на Решение 2007/441/ЕО за упълномощаване на Италианската република да прилага мерки за дерогация от член 26, параграф 1, буква а) и член 168 от Директива 2006/112/ЕО относно общата система на данъка върху добавената стойност
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  5
               , и по-специално член 395 от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)С Решение 2007/441/ЕО на Съвета
                  6
                на Италия бе разрешено да ограничи до 40 % правото на приспадане на данъка върху добавената стойност (ДДС), начислен върху разходите за моторни превозни средства, които не се използват изцяло за икономически цели. В Решение 2007/441/ЕО се посочва също така, че използването за лични нужди на превозните средства, за които е предоставено право на приспадане съгласно същото решение, не трябва да се разглежда като възмездна доставка. В допълнение, в Решение 2007/441/ЕО се съдържат определения на превозните средства и разходите, попадащи в обхвата на посоченото решение, както и списък на превозните средства, които са изрично изключени от него. Решение 2007/441/ЕО беше изменено с Решение за изпълнение 2010/748/ЕС на Съвета
                  7
                и впоследствие с Решение за изпълнение 2013/679/ЕС на Съвета
                  8
               , което определя срока на изтичане на 31 декември 2016 г.
            
            
               (2)С писмо, заведено в Комисията на 31 март 2016 г., Италия поиска разрешение за удължаване на срока на прилагане на мярката за дерогация от член 26, параграф 1), буква а) и член 168 от Директива 2006/112/ЕО, за да продължи да ограничава правото на приспадане по отношение на разходите, свързани с някои моторни превозни средства, които не се използват изцяло за икономически цели.
            
            
               (3)В съответствие с член 6 от Решение 2007/441/ЕО на Съвета Италия представи на Комисията доклад за прилагането на посоченото решение, включващ и преглед на процентното ограничение. Подадената от Италия информация продължава да показва, че ограничението на правото на приспадане до 40 % съответства на действителното положение, що се отнася до съотношението между използването на съответните превозни средства за икономически и за лични цели. Следователно на Италия следва да се разреши да прилага мярката за допълнителен ограничен срок — до 31 декември 2019 г.
            
            
               (4)С писмо от 22 юни 2016 г. Комисията информира останалите държави членки за отправеното от Италия искане. С писмо от 23 юни 2016 г. Комисията съобщи на Италия, че разполага с пълната информация, необходима за разглеждане на искането.
            
            
               (5)В случай че Италия поиска допълнително удължаване за периода след 2019 г., до 1 април 2019 г. на Комисията следва да се представи доклад, заедно с искането за удължаване.
            
            
               (6)Дерогацията няма въздействие върху собствените ресурси на Съюза, формирани от данъка върху добавената стойност.
            
            
               (7)Поради това Решение 2007/441/ЕО следва да бъде съответно изменено, 
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               В Решение 2007/441/ЕО членове 6 и 7 се заменят със следното:
            
            
               „Член 6
            
         
         
            
               Всяко искане за удължаване на срока на прилагане на мярката, предвидена в настоящото решение, се представя на Комисията до 1 април 2019 г.
            
            
               Всяко искане за удължаване срока на прилагане на тези мерки се придружава от доклад, който включва преглед на приложеното процентно ограничение върху правото на приспадане на ДДС, начислен върху разходите за моторни превозни средства, които не се използват изцяло за икономически цели.
            
            
               Член 7
            
            
               Срокът на действие на настоящото решение изтича на 31 декември 2019 г.“
            
            
               Член 2
            
            
               Адресат на настоящото решение е Италианската република.
            
            
               Съставено в Брюксел на  година.
            
            
               
                     За Съвета
               
               
                     Председател
               
            
         
         
            
                  
                     (1)
                  Решение 2007/441/ЕО на Съвета от 18 юни 2007 г. за упълномощаване на Италианската република да прилага мерки за дерогация от член 26, параграф 1, буква а) и член 168 от Директива 2006/112/EО относно общата система на данъка върху добавената стойност (ОВ L 165, 27.6.2007 г., стр. 33).
               
               
                  
                     (2)
                  Решение за изпълнение 2010/748/ЕС на Съвета от 29 ноември 2010 г. за изменение на Решение 2007/441/ЕО за упълномощаване на Италианската република да прилага мерки за дерогация от член 26, параграф 1, буква а) и член 168 от Директива 2006/112/ЕО относно общата система на данъка върху добавената стойност (ОВ L 318, 4.12.2010 г., стр. 45).
               
               
                  
                     (3)
                  Решение за изпълнение 2013/679/ЕС на Съвета от 15 ноември 2013 г. за изменение на Решение 2007/441/ЕО за упълномощаване на Италианската република да прилага мерки за дерогация от член 26, параграф 1, буква а) и член 168 от Директива 2006/112/ЕО относно общата система на данъка върху добавената стойност (ОВ L 316, 27.11.2013 г., стр. 37).
               
               
                  
                     (4)
                  COM(2004) 728 final — Предложение за Директива на Съвета за изменение на Директива 77/388/ЕИО с цел опростяване на задълженията, свързани с данъка върху добавената стойност (ОВ C 24, 29.1.2005 г., стр. 10), оттеглено на 21 май 2014 г.   (ОВ C 153, 21.5.2014 г., стр. 3).
               
               
                  
                     (5)
                  ОВ L 347, 11.12.2006 г., стр. 1.
               
               
                  
                     (6)
                  Решение 2007/441/ЕО на Съвета от 18 юни 2007 г. за упълномощаване на Италианската република да прилага мерки за дерогация от член 26, параграф 1, буква а) и член 168 от Директива 2006/112/ЕО относно общата система на данъка върху добавената стойност (ОВ L 165, 27.6.2007 г., стр. 33).
               
               
                  
                     (7)
                  Решение за изпълнение 2010/748/ЕС на Съвета от 29 ноември 2010 г. за изменение на Решение 2007/441/ЕО за упълномощаване на Италианската република да прилага мерки за дерогация от член 26, параграф 1, буква а) и член 168 от Директива 2006/112/ЕО относно общата система на данъка върху добавената стойност (ОВ L 318, 4.12.2010 г., стр. 45).
               
               
                  
                     (8)
                  Решение за изпълнение 2013/679/ЕС на Съвета от 15 ноември 2013 г. за изменение на Решение 2007/441/ЕО за упълномощаване на Италианската република да прилага мерки за дерогация от член 26, параграф 1, буква а) и член 168 от Директива 2006/112/ЕО относно общата система на данъка върху добавената стойност (ОВ L 316, 27.11.2013 г., стр. 37).